|  |
| --- |
| PATVIRTINTA |
| Klaipėdos miesto savivaldybės |
| tarybos 2015 m. gegužės 15 d. |
| sprendimu Nr. T1-119 |

**valstybinės žemės nuomos MOKESČIO LENGVATŲ TEIKIMO TVARKOS APRAŠAS**

I SKYRIUS

BENDROSIOS NUOSTATOS

1. Valstybinės žemės nuomos mokesčio lengvatų teikimo tvarkos aprašas (toliau – Tvarkos aprašas) reglamentuoja valstybinės žemės nuomos mokesčio (toliau – ŽNM) lengvatų teikimo tvarką Klaipėdos miesto savivaldybės (toliau – Savivaldybė) teritorijoje.
2. Šiame Tvarkos apraše vartojamos sąvokos:
   1. **Asmuo** – juridinis arba fizinis asmuo, kuris Savivaldybės teritorijoje nuomoja valstybinę žemę.
   2. **Kūno kultūros ir sporto organizacijų veikla –** veikla, kurią vykdo teisės aktų nustatyta tvarka įsteigta juridinio asmens teises turinti organizacija, plėtojanti sporto šaką ar kelias sporto šakas, kaip nustatyta Lietuvos Respublikos kūno kultūros ir sporto įstatyme.
   3. **Neįgaliųjų socialinių įmonių veikla –** veikla, kurią vykdo neįgaliųjų socialinės įmonės statusą turintis juridinis asmuo, užtikrina darbo vietas, pritaikytas negalią turintiems asmenims, kaip nustatyta Lietuvos Respublikos socialinių įmonių įstatyme.
   4. **Nereikšminga pagalba** (*de minimis* pagalba) – pagalba, kaip ji apibrėžta Europos Sąjungos teisės reglamentuose.
   5. Kitos šiame Tvarkos apraše vartojamos sąvokos atitinka Lietuvos Respublikos žemės, Lietuvos Respublikos socialinių įmonių, Lietuvos Respublikos kūno kultūros ir sporto įstatymuose apibrėžtas sąvokas.
3. ŽNM lengvata gali būti teikiama asmenims, kurių nuomojamame valstybiniame žemės sklype juridinis asmuo einamaisiais metais vykdo 2.2 ar 2.3 papunkčiuose nurodytą veiklą ir kurie atitinka šiame Tvarkos apraše nurodytus reikalavimus bei pateikė reikiamus dokumentus. ŽNM lengvata neteikiama, jei einamaisiais metais nutraukiama veikla, nurodyta 2.2 ar 2.3 papunkčiuose.
4. ŽNM lengvata gali būti teikiama tik tam žemės sklypui (ar jo daliai), kuriame vykdoma 2.2 ar 2.3 papunkčiuose nurodyta veikla, ir ja užsiima ne mažiau kaip vienus metus. Jei 2.2 ar 2.3 papunkčiuose nurodytai veiklai naudojama tik dalis žemės sklypo, tai mokesčio lengvatos suma apskaičiuojama proporcingai tai veiklai naudojamai žemės sklypo daliai.
5. Jei vykdoma 2.2 papunktyje nurodyta veikla, ŽNM lengvata gali būti teikiama tik tiems asmenims, kurių nuomojame žemės sklype yra įrengta sporto bazė ar kiti specialūs statiniai ar įrengimai pritaikyti ir naudojami sportinei veiklai.
6. Jei vykdoma 2.3 papunktyje nurodyta veikla, ŽNM lengvata gali būti teikiama tik tiems asmenims, kurių nuomojame žemės sklype veikiančios neįgaliųjų socialinės įmonės bendras metinio vidutinio sąrašuose esančių darbuotojų skaičius yra ne mažesnis kaip 50.
7. ŽNM lengvata gali būti teikiama tik asmeniui, atitinkančiam nereikšmingos pagalbos gavėjui keliamus reikalavimus.
8. Asmenų sudarytos valstybinės žemės nuomos sutartys turi būti įregistruotos viešame registre VĮ Registrų centre.
9. ŽNM lengvata neteikiama asmenims:
   1. kurie turi Savivaldybės administracijos administruojamų pradelstų mokėtinų sumų į Savivaldybės biudžetą;
   2. kurie yra bankrutuojantys, likviduojami ar restruktūrizuojami;
   3. kurių nuomojamame (-uose) valstybinės žemės sklype (-uose) ar jo (jų) dalyse yra jiems nuosavybės teise priklausančios patalpos ir (ar) statiniai, kurie yra įtraukti į Savivaldybės tarybos patvirtintą Netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto sąrašą.
10. ŽNM lengvatos dydis asmeniui yra 100 proc., bet ne daugiau kaip 10 000 Eur per metus.

II SKYRIUS

PRAŠYMŲ PATEIKIMAS

1. Prašymai suteikti valstybinės žemės nuomos mokesčio lengvatą už einamuosius mokestinius metus priimami iki spalio 1 d.
2. Asmenys, prašantys suteikti ŽNM lengvatą, privalo Savivaldybės administracijai pateikti šiuos dokumentus:
   1. motyvuotą prašymą, kuriame nurodo:
      1. fizinį ar juridinį asmenį, kuris vykdo veiklą iš 2.2 ar 2.3 papunkčiuose išvardytų veiklų ir nuo kada užsiima, veiklos rūšį pagal Ekonominės veiklos rūšių klasifikatorių, nurodydami kodą;
      2. jeigu vykdoma veikla nurodyta 2.3 papunktyje, – Vyriausybės įgaliotos institucijos nustatytos formos pažymėjimą, įrodantį, kad įmonei suteiktas neįgaliųjų socialinės įmonės statusas;
      3. žemės sklypo, kuriame vykdoma nurodyta veikla, adresą ir identifikacinį (unikalų objekto) numerį;
      4. informaciją apie gautą nereikšmingą valstybės pagalbą per paskutinius trejus metus;
   2. juridinio asmens registravimo pažymėjimo (Lietuvos Respublikos juridinių asmenų registro išplėstinio išrašo) arba fizinio asmens tapatybės dokumento kopiją;
   3. jeigu vykdoma veikla, nurodyta 2.3 papunktyje, – juridinio asmens pažymą apie bendrą metinį vidutinį sąrašuose esančių darbuotojų skaičių.
3. Nagrinėjant pateiktus dokumentus iškilus papildomiems klausimams ar neaiškumams, Savivaldybė pasilieka teisę pareiškėjo prašyti papildomų dokumentų ar informacijos.

III SKYRIUS

PRAŠYMŲ NAGRINĖJIMAS IR SVARSTYMAS

1. Gautus prašymus ir pateiktus dokumentus nagrinėja Savivaldybės administracijos Finansų ir turto departamento Mokesčių skyrius (toliau – Mokesčių skyrius).
2. Išvadą dėl prašymo atitikties šio Tvarkos aprašo 7 punkto reikalavimui pateikia Savivaldybės administracijos Investicijų ir ekonomikos departamento Tarptautinių ryšių, verslo plėtros ir turizmo skyrius (toliau – Tarptautinių ryšių, verslo plėtros ir turizmo skyrius).
3. Išvadą dėl prašymo atitikties šio Tvarkos aprašo 2.2 papunkčio ir 5 punkto reikalavimams pateikia Savivaldybės administracijos Ugdymo ir kultūros departamento Sporto ir kūno kultūros skyrius.
4. Išvadą dėl asmens atitikties šio Tvarkos aprašo 9.1 papunkčio reikalavimui pateikia Savivaldybės administracijos Finansų ir turto departamento Apskaitos skyrius.
5. Pateikti prašymai dėl ŽNM lengvatos suteikimo išnagrinėjami per 20 darbo dienų. Pareiškėjui patikslinus prašymą ar pateikus papildomus dokumentus, prašymas dėl ŽNM lengvatos suteikimo nagrinėjamas iš naujo.
6. Jei pateiktas prašymas ir dokumentai atitinka visus šio Tvarkos aprašo reikalavimus, Mokesčių skyrius parengia sprendimo projektą dėl valstybinės žemės nuomos mokesčio lengvatos suteikimo ir teikia jį svarstyti Savivaldybės tarybai ne vėliau kaip iki kitų metų sausio mėnesio Savivaldybės tarybos posėdžio.
7. Jei asmuo iki spalio 1 d. padengė šio Tvarkos aprašo 9.1 papunktyje nurodytas pradelstas mokėtinas sumas, jis apie tai raštu informuoja Mokesčių skyrių, kuris iš naujo nagrinėja anksčiau pateiktą asmens prašymą ir dokumentus.
8. Jei pateiktas prašymas neatitinka šio Tvarkos aprašo reikalavimų, Mokesčių skyrius siūlo Savivaldybės administracijos direktoriui atmesti prašymą ir paruošia raštišką atsakymo projektą asmeniui Savivaldybės administracijos direktoriaus vardu apie prašymo atmetimą su nurodytomis motyvuotomis atmetimo priežastimis.

IV SKYRIUS

BAIGIAMOSIOS NUOSTATOS

1. Savivaldybės tarybos sprendimai dėl valstybinės žemės nuomos mokesčio lengvatos teikimo išsiunčiami asmeniui.
2. Tarptautinių ryšių, verslo plėtros ir turizmo skyrius suteiktą mokesčio lengvatą užregistruoja Suteiktos valstybės pagalbos registre.
3. Paaiškėjus, kad asmuo pateikė neteisingus duomenis, kurie nulėmė nepagrįstą sprendimą dėl valstybinės žemės nuomos mokesčio lengvatos, Savivaldybės tarybos sprendimu lengvata panaikinama.
4. Už šio Tvarkos aprašo vykdymą ir kontrolę yra atsakingas Mokesčių skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_